KTB ร่วง 3.37% วอลุ่มหนาแน่น หลังกำไร Q1/60 หรูแต่ NPL พุ่ง
KTB ร่วง 3.37% วอลุ่มเทรดหนาแน่น หลังประกาศกำไร Q1/60 สุดหรูแต่ NPL พุ่ง ล่าสุด ณ เวลา 11.04 น. ราคาอยู่ที่ 20.10 บาท ลบ 0.70 บาท หรือ 3.37% สูงสุดที่ 20.70 บาท ต่ำสุดที่ 20.00 บาท มูลค่าซื้อขายที่ 2.65 พันล้านบาท โบรกฯ แนะ “รอซื้อเมื่ออ่อนตัว” ชูเป้า 24 บาท 
19 เม.ย. 2560

ผู้สื่อข่าวรายงานว่า ราคาหุ้นธนาคารกรุงไทย จำกัด (มหาชน) หรือ KTB ณ เวลา 11.04 น. ราคาอยู่ที่ 20.10 บาท ลบ 0.70 บาท หรือ 3.37% สูงสุดที่ 20.70 บาท ต่ำสุดที่ 20.00 บาท มูลค่าซื้อขายที่ 2.65 พันล้านบาท

ด้านบล.ฟินันเซีย ไซรัส ระบุในบทวิเคราะห์ว่า ธนาคารกรุงไทย กำไร Q1/60 ใกล้เคียงคาด โดยเติบโต 14.7% จากไตรมาสก่อน และเพิ่มขึ้น 13.2% จากงวดปีก่อน จากการตั้งสำรองลดลง แต่ยอดหนี้ที่ไม่ก่อให้เกิดรายได้ (NPL) พุ่งขึ้นแรงราว 1 หมื่นล้านบาทจากไตรมาส 4/59 ทำให้ NPL ratio ปรับขึ้นเป็น 4.36% จาก 3.97% ในไตรมาสก่อน มาจากกลุ่มลูกค้าธุรกิจขนาดใหญ่ และ SME โดยยังคงราคาพื้นฐาน 24 บาท พร้อมแนะให้ “รออ่อนตัวซื้อ”
โดย KTB และบริษัทย่อย ประกาศผลดำเนินงานงวดไตรมาส 1/60 มีกำไรสุทธิ 8.53 พันล้านบาท กำไรสุทธิต่อหุ้น 0.61 บาท เพิ่มขึ้นเมื่อเทียบกับช่วงเดียวกันของปีก่อนที่มีกำไรสุทธิ 7.54 พันล้านบาท กำไรสุทธิต่อหุ้น 0.54 บาท